12. schôdza NR SR - 1.deň - B. popoludní
Dátum: 2020-09-16
Poslanec: Tomáš, Erik (SMER - SD)
Druh vystúpenia: Vystúpenie v rozprave

134. Vážený pán predsedajúci, kolegovia, kolegyne, vážený pán minister, prihováram sa k vám nielen ako opozičný politik, ale aj ako spoluautor zákona o minimálnej mzde, ktorým sa zaviedlo automatické zvyšovanie minimálnej mzdy ako 60 % z priemernej mzdy. Chcem vám, pán minister, pripomenúť, tak ako aj moji predrečníci, že boli ste to aj vy osobne, váš stranícky šéf Boris Kollár, ako aj všetci poslanci hnutia SME RODINA, ktorí za tento zákon hlasovali. Chcem vám tiež pripomenúť to, že váš šéf Boris Kollár, stranícky šéf, ako aj súčasný premiér Igor Matovič pred voľbami sľubovali voličom, že keď sa stanú súčasťou vlády, nesiahnu na žiadne zo sociálnych opatrení z dielne predchádzajúcich vlád. Pán minister, keď ten volič ide s tým hlasovacím lístkom k urne, no tak verí, že to tak bude, že keď mu raz hnutie SME RODINA povedalo, že nikdy nezruší sociálne opatrenia, tak že ich nezruší. Určite sa ten volič potešil, keď videl, že hnutie SME RODINA nominovalo ministra práce. To mala byť absolútna garancia. Ale, bohužiaľ, ukazuje sa, že nielen pri tomto opatrení, ale aj pri ďalších iných nebolo. Dlhé roky sme hľadali nejakú schému, nejaký automat na to, aby už neboli každoročné nešváry a nedorozumenia a dlhé rokovania o nastavení minimálnej mzdy. Napokon sa nám to podarilo. Našli sme automat. Ponechali sme síce v zákone možnosť dohodnúť sa medzi odborármi a zamestnávateľmi, ale keď sa nedohodnú, tak sa automaticky zvyšuje minimálna mzda. A takto sa tá minimálna mzda mala zvýšiť na budúci rok na 656 euro. Pán minister, v rozpore s vaším hlasovaním, v rozpore s vašimi sľubmi ste vstúpili do tohto zákona, zmenili ste to, išli ste poruke zamestnávateľom zjavne a výsledkom toho je nie, ako vy hovoríte, zvyšovanie minimálnej mzdy, ale zníženie minimálnej mzdy. Pretože tí ľudia majú ešte stále legislatívne garantovaných 656 eur a vy im idete dať 623 eur. Každý, kto mal aj trojku z matematiky, si to zráta, že znižujete tú minimálnu mzdu o 33 eur. Jednoducho tým ľuďom, desiatim percentám zamestnancov na tej základnej minimálnej mzde dávate o 33 eur menej. A tu už nehovorím o ďalších stupňoch minimálnej mzdy. Prečítam vám, že napríklad na druhom stupni už dávate tomu človeku menej o 48 eur, na treťom stupni o 63 eur, na štvrtom stupni o 78 eur, na piatom stupni o 93 eur a na šiestom stupni dokonca o 109 eur menej! Pán minister, o toľko ukracujete týchto ľudí s najnižšími príjmami, s najnižšími mzdami. Pýtam sa, čo sa také stalo, že ste tak otočili o 180 stupňov. Dokonca sa pýtam, čo sa stalo, že tí zamestnávatelia odrazu upustili od tej pozície, že minimálne mzdy majú byť zmrazené, a súhlasili s tým vaším tzv. kompromisom 623 eur. Ja vám poviem, čo sa stalo. Tým zamestnávateľom, najmä tým veľkým, vôbec nezáležalo na tej základnej mzde minimálnej. Či sa zvýši, ich sa to, prakticky väčšiny z nich sa to netýka. Oni chceli to odpojenie príplatkov za prácu v noci, počas sviatkov a víkendov. A v tom ste im vyhoveli. Toto je ten váš najväčší podvod. Ešte väčší ako to, že ste znížili základnú minimálnu mzdu. Ale vy ste vyhoveli zamestnávateľom v tom, že nebudú zvyšované príplatky za prácu v noci, počas sviatkov a víkendov od roku 2022, aby som bol presný. Zmrazili ste ich. Odpojili ste ich a zmrazili. Už to tu bolo povedané, to fakt závidíte tých pár centov navyše tým ľuďom? Viete, koľko ľudí na Slovensku pracuje v nočných službách a na nepretržitých prevádzkach? Keď to dáme dohromady aj nočné služby, aj nepretržité prevádzky, je to viac než 20 % ľudí. Pri nočných službách sme premianti v Európskej únii. Takto ste, pán minister, išli poruke zamestnávateľom, a hovorím, v rozpore s vašimi sľubmi a s vaším hlasovaním v parlamente. Ja už som to niekde nazval, že to je doslova antisociálne šialenstvo, čo sa tu deje, pretože rovnako tak rušíte ďalšie sociálne opatrenia, ale k tým sa dostaneme určite neskôr. Stále zamestnávatelia strašili, po celé roky, že zvyšovanie minimálnej mzdy bude znamenať okamžité prepúšťanie, ba až zatváranie podnikov. Počas predchádzajúcich vlád sme rapídne zvyšovali minimálnu mzdu, napriek tomu, že som počul z vašej strany aj iné argumenty o nejakom prvom roku a tak ďalej. Celé Slovensko vedelo, že sme zvyšovali rapídne minimálnu mzdu a k žiadnemu prepúšťaniu a nebodaj zatváraniu fabrík nedošlo. Ak teraz náhodou, aj po tom vašom tzv. zvýšení minimálnej mzdy k niečomu takému dôjde, tak to určite nebude kvôli minimálnej mzde, ale kvôli nedostatočnej, pomalej a byrokratickej finančnej pomoci. Čo je zase ďalšia veľká téma, ale tú už otvárať nechcem. Dostali ste sa, pán minister, pri obhajovaní biznismenov a podnikateľov na takú hranu, že prvýkrát v histórii ste narušili sociálny dialóg na Slovensku. Z tripartity ste urobili len vlastnú selanku s podnikateľmi. Ešte dokonca sa vyhrážate odborárom, zástupcom zamestnávateľov, že zmeníte zákon o tripartite, že otvoríte Zákonník práce, aby ste ich prinútili poslúchať, pretože si dovolili protestovať, pretože si dovolili povedať, že, pán minister, dodržujte zákon platný, za ktorý ste hlasovali aj vy. Jednoducho sa vo vás prebudil ten pravicový politik. Pán minister, vy nie ste nováčik, vy nie ste žiadny sociálny nový politik. Môže váš stranícky šéf tu behať každý deň s červenou kravatou, ale ukazuje sa, a ja na tom nevidím nič zlé, že dokazujete, že ste telom a dušou pravicový politik. Ste bývalý človek z prostredia KDH, bývalý pokladník. Už vtedy ste mali pravicové názory a ja nič proti nim nemám. Sme ľavičiari, vy ste pravičiari, okej. Len sa, prosím vás, vy aj pán Kollár netvárte, že ste nejaký ľavicoví a sociálni politici. Vaše činy ukazujú, že nie ste. Ak chcete takýmto spôsobom spravovať krajinu, je to legitímna úroveň, legitímny postoj, ale treba sa k tomu normálne hlásiť. A preto chcem povedať, že my poslanci za stranu Hlas – sociálna demokracia navrhneme ešte v rámci druhého a tretieho čítania veľmi jednoduchý pozmeňujúci návrh, kde navrhneme stiahnutie tohto zákona z parlamentu, lebo jeho stiahnutie, tejto novely, stačí na to, aby všetko ostalo tak, ako je, aby všetko zostalo nastavené tak, ako sme to za posledné roky nastavili my, aby naozaj ten sociálny štát zostal sociálnym štátom. Stačí jednoducho, len ho proste nepredložte, resp. ho stiahnite. Ja vás o to žiadam. Druhú vec, ktorú chcem uviesť, že poslanci za stranu Hlas – sociálna demokracia podporia protesty odborárov v uliciach, aj odtiaľ, priamo ich podporujem priamo z pléna, ale aj osobne, pretože jedným z dôvodov na uskutočnenie týchto protestov bolo to vaše zníženie a nabúranie minimálnej mzdy, ako aj prerušenie sociálneho dialógu. A tretia vec, pán minister, to, čo sme už avizovali, že pokiaľ naozaj toto svoje sociálne alebo antisociálne ťaženie dotiahnete legislatívne do konca, to znamená, keď budú zákon o minimálnej mzde, ako aj zákon o tzv. trinástom dôchodku schválené v parlamente, budeme iniciovať návrh na vaše odvolanie z funkcie. Ako som povedal, ak raz volič ide s lístkom hlasovacím k urne, dôveruje tomu politiku a tomu hnutiu a tej strane, že dodrží svoje sľuby. Vy ste to neurobili a sociálny štát je v troskách. Ďakujem pekne.